árpádene
Store norske leksikon,Historie,Verdens historie og samtidshistorie,Europa,Ungarns historie
Árpádene, den eneste ungarske kongeslekten, regjerte i perioden 899–1301. Slekten er en av Europas eldste, og nedstammet fra fyrsten Árpád som førte madjarene til deres nåværende hjemland, Ungarn, i 895–896.
De første árpádene regjerte landet som fyrster. Også Stefan den hellige (István 1, 997–1038) overtok makten først som fyrste, men fikk kongekrone og kongetittel av pave Sylvester 2 i år 1000 for å ha kristnet madjarene. Kongehuset Árpád gav i løpet av de 400 årene dynastiet bestod, landet 21 konger, blant dem en rekke fremragende organisatorer, statsmenn og hærførere, som bidrog til å gjøre Ungarn til et blomstrende og mektig middelalderrike. Hele 12 av kongehusets medlemmer æres av den katolske kirke som hellige. Les mer i Store norske leksikon Ungarns historie